Diego López Rodríguez

Diego López Rodríguez (s. 3. marraskuuta 1981 Paradela, Lugon maakunta, Espanja) on espanjalainen uransa päättänyt jalkapallomaalivahti.

 Ura 

 Seurajoukkue 
López aloitti jalkapalloilun Lugossa vuonna 1994. Vuonna 2000 hän siirtyi Real Madridin C-joukkueen maalivahdiksi, josta hänet lainattiin seuraavaksi kaudeksi Alcorcóniin. Alcorcónista palattuaan hän siirtyi Real Madridin B-joukkueeseen ja oli mukana nostamassa joukkuetta Espanjan toiseksi korkeimmalle sarjatasolle Segunda Divisióniin kauden 2004–2005 päätteeksi. Kaudet 2005–2007 López toimi Real Madridin edustusjoukkueen kakkosmaalivahtina Iker Casillasin varamiehenä. Peliaikaa hän sai kahden pääsarjaottelun lisäksi Espanjan cupissa Copa del Reyssä ja Mestarien liigassa.

Villarrealiin López siirtyi kesällä 2007. Ensimmäisellä kaudellaan hän pelasi aluksi vain Copa del Reyssä ja UEFA Cupissa, kun Primera Divisiónissa torjuntavastuu oli uruguaylaisella Sebastián Vieralla. Kauden edetessä hän kuitenkin vakiinnutti paikkansa ykkösmaalivahtina ja pelasi lopulta 20 sarjaottelussa Villarrealin sijoittuessa historiallisesti toiseksi. Kaudella 2008–2009 López pelasi myös Mestarien liigassa.

22. toukokuuta 2012 López siirtyi Sevillaan 3,5 miljoonan euron siirtokorvauksella. Hän teki joukkueen kanssa viisivuotisen sopimuksen.

25. tammikuuta 2013 López palasi takaisin kasvattajaseuraansa Real Madridiin 4 miljoonan euron siirtokorvauksella. Hän allekirjoitti sopimuksen kesään 2017 asti. Kevätkaudella 2013 hän pelasi Real Madridissa 16 Primera Divisiónin, kuusi Mestarien liigan sekä kolme Copa del Reyn ottelua. Kaudella 2013–2014 hän syrjäytti Iker Casillasin Real Madridin ykkösmaalivahtina Primera Divisiónin otteluissa ja pelasi 36 sarjaottelua. Real Madridin mestaruuteen päättyneessä Mestarien liigassa hän pelasi ensimmäisen alkulohko-ottelun Galatasarayta vastaan 17. syyskuuta 2013, mutta ei pelannut muissa otteluissa. López jäi varamaalivahdin rooliin myös Real Madridin voittamassa Copa del Reyssä.

Elokuussa 2014 López siirtyi italialaisseura AC Milaniin. Debyyttikaudellaan AC Milanissa López pelasi 28 Serie A:n ottelua, joissa hän päästi 42 maalia. Nollapelejä hän pelasi viisi. Kaudella 2015–2016 López pelasi Milanissa joukkueen kahdeksan ensimmäistä Serie A -ottelua sekä ensimmäisen Italian cupin ottelun, mutta menetti lokakuussa 2015 ykkösmaalivahdin paikkansa vasta 16-vuotiaalle Gianluigi Donnarummalle, eikä pelannut sen jälkeen Milanissa yhtäkään ottelua. Hän oli kauden aikana myös neljä kuukautta sivussa polvivamman vuoksi.

Elokuun lopussa 2016 López siirtyi Milanista kotimaansa pääsarjassa pelanneeseen RCD Espanyoliin yksivuotisella lainasopimuksella. Toukokuussa 2017 hän siirtyi Espanyoliin pysyvästi. López pelasi Espanyolissa kuuden kauden aikana 155 Primera Divisiónin sekä 40 Segunda Divisiónin ottelua. Kaudella 2019–2020 hän pelasi myös viisi Eurooppa-liigan ottelua. Hänen sopimuksensa Espanyolin kanssa päättyi kesään 2022, eikä sitä jatkettu.

Heinäkuussa 2022 López allekirjoitti yksivuotisen sopimuksen Rayo Vallecanon kanssa. Kaudella 2022–2023 hän pelasi kaksi Primera Divisiónin ottelua sekä kolme Copa del Reyn ottelua.

Joulukuussa 2023 López ilmoitti lopettavansa uransa.

 Maajoukkue 
López edusti Espanjaa alle 18-vuotiaiden EM-kilpailuissa 2001, joissa Espanja saavutti pronssia. Hän pelasi Espanjan maalilla turnauksen pronssiottelussa Jugoslaviaa vastaan, jonka Espanja voitti lukemin 6–2.

López sai ensimmäisen kutsunsa Espanjan maajoukkueen kokoonpanoon maalis–huhtikuussa 2009 Turkkia vastaan pelattuihin MM-karsintaotteluihin. Kesän 2009 Maanosaliittojen cupissa hän muodosti Espanjan maalivahtikolmikon Iker Casillasin ja Pepe Reinan kanssa, mutta ei pelannut minuuttiakaan. Ensiesiintymisensä maajoukkueen maalilla hän teki 12. elokuuta 2009 ystävyysottelussa Makedoniaa vastaan. Ottelu jäi hänen ainoakseen Espanjan maajoukkueessa.

 Lähteet 

 Aiheesta muualla 
 Diego Lópezin tilastot BDFutbol-sivustolla 

Luokka:Espanjalaiset jalkapallomaalivahdit
Luokka:Vuonna 1981 syntyneet
Luokka:Elävät henkilöt